


PARLAMENTUL ROMÂNIEI

CAMERA DEPUTAŢILOR

Comisia pentru politică                economică, reformă şi privatizare

Bucureşti, 

Nr. 21/ 938 /04.06.2003

R  A  P  O  R  T

asupra proiectului de Lege pentru ratificarea Acordului între Guvernul României şi Guvernul Republicii Azerbaidjan privind promovarea şi protejarea reciprocă a investiţiilor, semnat la Baku, la 29 octombrie 2002.
1. În conformitate cu prevederile art. 89 din Regulamentul Camerei Deputaţilor, Comisia pentru politică economică, reformă şi privatizare a fost sesizată spre dezbatere şi avizare în fond, cu proiectul de Lege pentru ratificarea Acordului între Guvernul României şi Guvernul Republicii Azerbaidjan privind promovarea şi protejarea reciprocă a investiţiilor, semnat la Baku, la 29 octombrie 2002, trimis cu adresa nr. 340/29 mai 2003.

  La întocmirea prezentului raport, Comisia a avut în vedere avizul nr.588/09.04.2003 al Consiliului Legislativ şi avizul nr.340/03.06.2003 al Comisiei pentru politică externă.

 Acest proiect de Lege are ca obiect ratificarea Acordului cu Republica Azerbaidjan, prin care se reglementează cadrul juridic bilateral pentru încurajarea realizării de investiţii de către persoanele fizice şi juridice din fiecare stat pe teritoriul celuilalt stat, în scopul intensificării cooperării economice în avantajul reciproc al ambelor state.

Principalele prevederi cuprinse în Acord se referă la:

- acordarea unui tratament just şi echitabil faţă de proprii investitori;

- reglementarea măsurilor privind expropierea;

- garantarea transferului liber, în valută convertibilă, al capitalului şi al veniturilor obţinute din investiţii;

- modul de soluţionare a diferendelor;

- modul de aplicare a prevederilor Acordului;

- condiţii privind intrarea în vigoare şi perioada de valabilitate.

           Potrivit prevederilor art. 60 din Regulamentul Camerei Deputaţilor, membrii Comisiei au examinat acest proiect de Lege, în şedinţa din data de 4 iunie 2003. 

 2. În raport de obiectul şi conţinutul său, proiectul de Lege face parte din categoria legilor ordinare.
 3. La dezbaterea proiectului au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, din partea Ministerului Finanţelor Publice doamna  Aura Gereanu  - director general şi domnul Marius Dinescu - consilier.

4. La lucrările Comisiei au fost prezenţi 27 deputaţi, din totalul de 31 membri ai Comisiei.

 5. Proiectul de lege a fost primit de la Secretariatul General al Guvernului.

În urma dezbaterii, Comisia a hotărât, cu unanimitate de voturi  ca proiectul de Lege pentru ratificarea Acordului între Guvernul României şi Guvernul Republicii Azerbaidjan privind promovarea şi protejarea reciprocă a investiţiilor, semnat la Baku, la 29 octombrie 2002 să fie supus, spre dezbatere şi adoptare în plenul Camerei Deputaţilor, în forma prezentată de iniţiator.

                       PREŞEDINTE,                                       

Dan Radu Ruşanu                                   

SECRETAR,

                                                       Iuliu Vida

